
 I. ARMELE BIOLOGICE

 


Dramaticele evenimente din 11 septembrie 2001, din SUA, precum şi recentele atentate cu antrax din Florida, New York şi Washington, au readus în atenţia lumii întregi necesitatea reevaluării pericolului pe care îl reprezintă armele biologice, a vulnerabilităţii faţă de bioterorism, a consecinţelor devastatoare pe care le-ar putea avea un atac biologic, precum şi a modului de pregătire a statelor pentru anihilarea unor astfel de arme.


Timp de mai mulţi ani, s-a considerat că armele biologice constituie doar posibile mijloace la care unele state sau agenţi nestatali ar putea recurge pentru a se opune statelor cu potenţial militar superior şi că obstacolele tehnice care stau în faţa producerii şi utilizării de arme biologice sunt insurmontabile. Din nefericire însă, atacurile din ultima vreme din SUA au demonstrat că această ameninţare a început să capete forme concrete.


Perspectivele sunt înfricoşătoare, indiferent că este vorba despre sisteme nesofisticate de răspândire a agenţilor biologici (plicuri infectate cu antrax) sau de sisteme bazate pe tehnologii sofisticate.


La începutul secolului XXI, războiul biologic nu mai este o utopie, iar vulnerabilitatea oamenilor, a animalelor şi a plantelor la boli este o realitate de care trebuie să se ţină seama, întrucât, în situaţii de conflict, bolile au făcut şi pot face mult mai multe victime decât armele convenţionale.

1. Pericolul major pe care îl reprezintă armele biologice

Armele biologice (bacteriologice) sunt definite ca mijloace de luptă concepute pe bază de agenţi biologici şi utilizate în timp de război, cu scopul de a cauza boli sau moarte în rândul oamenilor, al animalelor şi asupra plantelor. Este greu de imaginat o armă mai odioasă şi mai perfidă decât arma biologică. 

Ameninţarea pe care o reprezintă armele biologice pentru umanitate nu este nouă. Folosirea deliberată a armelor biologice ca strategie militară datează de secole.


In două rânduri, comunitatea internaţională s-a mobilizat, încercând să reducă pericolul folosirii agenţilor biologici în strategia militară. Protocolul de la Geneva din 1925 interzice folosirea materialelor chimice sau biologice în timp de război, iar Convenţia privind armele biologice şi toxinele, deschisă spre semnare în 1972 şi intrată în vigoare în 1975, interzice perfecţionarea, producerea, achiziţionarea, stocarea şi reţinerea întregii clase de astfel de arme. 


S-a constatat însă că, după intrarea în vigoare a Convenţiei, a crescut numărul statelor care proliferează arme biologice, iar pericolul ca acestea să fie folosite de anumite state sau de grupări teroriste este din ce în ce mai mare. Ele reprezintă o opţiune atractivă, întrucât sunt uşor de procurat, cadrul legal internaţional în domeniu este deficitar, iar efectele lor sunt comparabile cu cele ale armelor nucleare.


Ultimele două decenii au fost martorele apariţiei şi dezvoltării biotehnologiei, microbiologiei, ingineriei genetice, ştiinţe care, pe lângă efectele benefice imense pe care le-au avut pentru sănătatea oamenilor şi a animalelor, au avut şi un efect negativ, în sensul că au permis crearea unor capacităţi ultraperformante destinate cercetării şi producţiei de agenţi şi arme biologice.


Intr-un document al Departamentului Apărării din SUA, dat publicităţii în ianuarie 2001, se arată că cel puţin 25 de ţări deţin sau sunt în curs de a achiziţiona şi dezvolta capacităţi pentru producţia de arme chimice şi biologice ori a mijloacelor de răspândire a acestora. In acelaşi sens, într-un raport prezentat de directorul C.I.A. în faţa Senatului american, la 7 februarie 2001, se subliniază faptul că grupările teroriste folosesc intens Internetul pentru a obţine informaţii referitoare la atacuri chimice, biologice, radiologice şi chiar nucleare şi că multe organizaţii teroriste manifestă un interes deosebit pentru armele neconvenţionale.


Efectele armelor biologice sunt mai devastatoare decât efectele armelor chimice şi sunt similare efectelor armelor nucleare. In 1993, într-un raport referitor la proliferarea armelor de distrugere în masă, Biroul de evaluare tehnologică din cadrul Congresului SUA arăta că folosirea antraxului într-un singur atac aerian asupra capitalei SUA ar putea avea ca rezultat între 1 şi 3 milioane de morţi; în cadrul aceluiaşi scenariu, o bombă cu hidrogen de o megatonă ar putea omorî între 0,5 şi 1,9 milioane de persoane.


Tot în 1993, Comitetul pentru probleme militare din cadrul Congresului american a făcut o comparaţie între armele nucleare, biologice şi chimice, din care a rezultat clar că armele biologice sunt cel mai uşor de procurat, au cost scăzut şi efecte strategice comparabile cu cele ale armelor nucleare:

	Tip de armă
	Tehnologie
	Cost
	Eficienţă strategică

	nucleară
	foarte înaltă
	foarte mare
	foarte mare

	biologică
	Înaltă
	scăzut
	foarte mare

	chimică
	Înaltă
	mare
	scăzută



In mai multe studii de specialitate, s-au prezentat, comparativ, dozele de agent biologic şi chimic necesare pentru un ipotetic atac cu arme biologice. Astfel:

- dispersarea într-un rezervor de apă a unui gram de agent al febrei tifoide are un impact aproximativ egal cu impactul a 100 de grame din agentul neurotoxic „V” sau a 20 kg de cianură de potasiu;

- dacă o persoană ar bea mai puţin de o jumătate de ceaşcă de apă netratată, provenind dintr-un rezervor cu o capacitate de 5 milioane de litri, ea s-ar putea îmbolnăvi foarte grav, ar putea muri chiar, dacă apa din rezervor ar fi fost contaminată cu ˝ kg de agent al febrei tifoide sau 5 kg de toxină botulinică sau 7 kg de toxine stafilococice, în timp ce, pentru obţinerea unui efect toxic comparabil, ar fi necesare 10 tone de agent chimic (cianură de potasiu);


- pentru a cauza moartea mai multor sute de mii de persoane dintr-o regiune urbană populată ar fi necesare 50 kg de spori de antrax sau 4 tone de agent neurotoxic „VX”.


Alţi factori care transformă armele biologice în opţiuni atractive:

- agenţii biologici nu pot fi detectaţi prin sisteme de detectare antiteroriste clasice şi pot fi introduşi într-o ţară cu destul de multă uşurinţă;


- una din caracteristicile perfide ale armelor biologice o constituie faptul că, în cazul apariţiei unei epidemii, este dificil de stabilit dacă ea se datorează unor cauze naturale sau unui atac bacteriologic;


- perioada dintre momentul răspândirii agentului biologic şi apariţia efectelor sale reduce şansele de capturare a autorilor atentatelor şi de stabilire exactă a locului în care s-a produs atacul (ceea ce deschide calea atentatelor anonime);


- armele biologice au o anumită supleţe, ele putând fi folosite în operaţiuni teroriste de mică şi mare amploare, anonime sau nu, şi, în funcţie de metodele utilizate, pot produce efecte generalizate sau selective;


- efectele armelor biologice folosite pentru a aduce atingeri serioase economiei unui stat (distrugerea de culturi, a şeptelului) sau pentru a provoca pierderi mari în rândul forţelor armate sunt greu de obţinut, dacă nu chiar imposibil, prin metode teroriste clasice;


- teroarea şi, în consecinţă, tulburarea ordinii sociale pe care o pot provoca armele biologice în rândul populaţiei-ţintă, chiar şi în cazul unui atentat de dimensiuni reduse, poate fi comparabilă celei provocate de armele nucleare;


- producţia de arme biologice este relativ puţin costisitoare; comparativ cu costul altor tipuri de arme, costul celor biologice per kilometru pătrat este de doar 1 $, în timp de costul pentru armele convenţionale este de 2.000 $, pentru armele nucleare 800 $, iar pentru armele neurotoxice 600 $. 


Ingrijorarea comunităţii internaţionale faţă de nerespectarea Convenţiei privind armele biologice a crescut simţitor încă din 1992, când fostul preşedinte al Rusiei, Boris Elţin, a recunoscut că Uniunea Sovietică a încălcat prevederile Convenţiei şi a continuat să desfăşoare programul de arme biologice. Suspiciunile că URSS încalcă acest tratat apăruseră încă din 1979, când, la Sverdlovsk, a izbucnit o epidemie neobişnuită de antrax. Autorităţile sovietice au pretins atunci că epidemia se datora ingerării de carne contaminată, dar autorităţile americane au declarat că ea se datorează scurgerii de antrax din laboratoarele unei baze militare.


Convingerea comunităţii internaţionale că armele biologice nu reprezintă decât o opţiune a fost zdruncinată în 1995, când Irakul (stat-parte la Convenţie), a dezvăluit Comisiei Speciale a Naţiunilor Unite că a desfăşurat un program intens de producere a armelor biologice, că a făcut cercetări asupra agenţilor biologici (antrax, toxina botulinică, ricin, virusul dromaderului) şi a creat capacităţi de fermentare capabile în orice moment să permită producerea acestora.


Un alt semnal de alarmă pe care l-a primit comunitatea internaţională l-a constituit atacul de la metroul din Tokio, din martie 1995, când membri ai Sectei Aum Shinrikyo au dispersat, la o oră de vârf, agent sarin (agent neurotoxic); rezultatul atacului: 12 persoane ucise şi alte 5.500 spitalizate.


Şi alte evenimente au contribuit la o mai mare conştientizare a vulnerabilităţii în faţa maladiilor provocate intenţionat: epidemia de ciumă bubonică din oraşul Beed, India, din 1994; reapariţia, în Zair, în aprilie 1995, a virusului Ebola; şi recent, atacurile cu antrax în unele oraşe din SUA.


Propagarea deliberată a bolilor ar putea deveni o opţiune din ce în ce mai atractivă, mai ales pentru statele mici, care deţin capacităţi limitate în materia armelor convenţionale, cu atât mai mult cu cât Convenţia privind armele biologice nu conţine, încă, prevederi referitoare la controale, inspecţii şi verificări internaţionale la instalaţiile militare, la uzinele şi laboratoarele chimice, farmaceutice şi alimentare existente pe teritoriul statelor-părţi.


Atâta vreme cât acest tip de arme este administrat ca „arma nucleară a săracului”, riscul folosirii lor în timp de război pare relativ limitat; ca şi în cazul armelor nucleare, probabilitatea unei catastrofe accidentale este mai mare decât cea a utilizării deliberate în scopuri militare. Statele care ar folosi armele biologice – ca strategie asimetrică - împotriva unui adversar cu capacităţi militare superioare, trebuie să fie conştiente că sunt expuse unor represalii de aceiaşi natură, dacă nu şi mai rele. In timpul războiului din Golf, din 1991, SUA şi Israelul au ameninţat în termeni puţin voalaţi Irakul, cu o ripostă nucleară în cazul unui atac chimic sau biologic desfăşurat împotriva trupelor sau teritoriilor lor; Irakul s-a abţinut să recurgă la folosirea acestui tip de arme.


In schimb, ameninţarea bioterorismului, respectiv utilizarea armelor biologice în scopuri teroriste, este cu mult mai alarmantă şi mai înfricoşătoare. Perspectiva represaliilor teroriste politico-militare explică de ce strategii americani consideră acest tip de ameninţare ca fiind „călcâiul lui Ahile”. Intr-un document din 1997, dat publicităţii de administraţia americană, referitor la strategia securităţii naţionale în secolul XXI, se subliniază faptul că întărirea capacităţilor de înfruntare a mijloacelor asimetrice (definite ca abordări neconvenţionale care distrug punctele tari prin exploatarea punctelor vulnerabile) constituie una din priorităţile strategiei securităţii naţionale.


2. Agenţi biologici folosiţi în producerea de arme biologice


Agenţi ai războiului biologic pot fi organisme vii sau celule extrase din aceste organisme, folosite pentru îmbolnăvirea sau distrugerea oamenilor, animalelor sau plantelor. Cele mai periculoase boli în cazul unui război biologic sunt cele generate de agenţi foarte rezistenţi care pot fi manevraţi prin apă, praf sau prin intermediul animalelor, prezentând un grad mare de toxicitate şi o putere patogenă extrem de ridicată.

Specialiştii au clasificat agenţii biologici în mai multe categorii:

a. Bacterii: organisme microscopice unicelulare de natură vegetală, din a căror structură fac parte membrana, citoplasma şi masa nucleică. Se reproduc prin diviziune; se pot obţine şi în mediu artificial, folosindu-se capacităţi similare celor existente în industria berii. Bolile cele mai periculoase pe care le pot provoaca sunt antraxul, ciuma, bruceloza şi tularemia.

Antraxul. Boală infecţioasă, adesea mortală, este produsă de Bacillus anthracis (descoperit, la mijlocul secolului al XIX-lea, de bacteriologul german Robert Koch). Este un bacil foarte răspândit în natură, sub formă de spori care pot supravieţui zeci de ani şi pot suporta importante variaţii de mediu (spre deosebire de majoritatea celorlalte microorganisme care mor rapid dacă sunt expuse la soare).


In funcţie de modul de transmitere, infecţia are mai multe forme: cutanată, digestivă şi pulmonară. Deşi manifestările lor clinice sunt diferite, ele au şi unele simptome generale comune: febră mare, stare generală alterată, forme de intoxicaţie, buze uscate, dureri musculare care apar în cel mult 7 zile de la infectare.


Antraxul cutanat se transmite printr-o leziune la nivelul pielii şi este cea mai uşoară formă de antrax, tratamentul cu antibiotice reducând rata mortalităţii la 1%.


Antraxul pulmonar este cea mai gravă formă a bolii. Se transmite prin inhalarea sporilor de antrax care declanşează rapid pneumonia, apariţia unor tulburări respiratorii grave şi apoi moartea.


Antraxul gastrointestinal apare la persoanele care au consumat alimente contaminate sau carnea unui animal infectat, insuficient prelucrată termic. Se manifestă prin: inflamarea acută a tractului intestinal, pierderea apetitului, greaţă, stări de vomă, febră si diaree. Cazurile de antrax gastrointestinal sunt relativ puţine, dar între 25 şi 60% din ele sunt mortale. 

In cazul folosirii lui ca armă biologică, sporii pot fi împrăştiaţi din avion, ca şi pesticidele; ei sunt inodori şi invizibili, astfel încât persoanele care stau în casă pot fi la fel de bine infectate ca şi cele care lucrează în aer liber.

Ciuma bubonică. Boala, provocată de bacteria Yersinia pestis, duce la declanşarea unui tip specific de pneumonie, care, dacă nu este depistată la timp, poate fi fatală. Este o boală foarte contagioasă. Ciuma este una din puţinele boli care pot crea panică generală, chiar şi după apariţia unui număr mic de cazuri (în 1994, circa 500.000 de persoane au părăsit oraşul Surat, India, de frica acestei boli epidemice).

Caracteristicile bolii: perioada de incubaţie - între 2 şi 10 zile; durata - între 1-2 zile; doza necesară pentru infectare - între 100 şi 20.000 organisme; simptome - stare generală proastă, febră mare, dureri ale nodulilor limfatici, hemoragie, probleme de circulaţie.

In perioada 1950-1960, în cadrul programelor de arme biologice desfăşurate de SUA şi URSS, s-au obţinut tehnici de dispersare directă a particulelor de agenţi biologici, sub formă de aerosoli. Descoperirea a condus la obţinerea unei forme de ciumă neobişnuită, mortală şi foarte contagioasă: ciuma pulmonară.

Dimensiunea unei epidemii izbucnite după un atac cu aerosoli depinde de mai mulţi factori: cantitatea de agent folosită, condiţiile meteo, metodele de aerosolizare şi de dispersare. Potrivit unei evaluări făcute de Organizaţia Mondială a Sănătăţii în 1970, dispersarea a 50 kg de bacterii Yersinia pestis, sub forma unui nor de aerosoli, asupra unui oraş cu 5 milioane de locuitori, ar putea declanşa 150.000 de cazuri de ciumă pulmonară, din care circa 36.000 mortale, iar 80.000-100.000 ar fi spitalizate.

Nu există nici un sistem de detectare a unui nor de aerosoli cu bacili ai ciumei. Este foarte probabil ca primul semnal al unui atac bioterorist de acest gen să-l constituie numărul mare de persoane care se prezintă la unităţile spitaliceşti cu simptome specifice.

Bruceloza. Este o maladie infecţioasă, specifică animalelor, provocată de bacteria Brucella. Contaminarea oamenilor se poate produce prin contactul cu animalele infectate sau prin ingerarea unor produse animaliere contaminate (îndeosebi produse lactate nepasteurizate).

Caracteristicile bolii: perioada de incubaţie – de la 1 la 3 săptămâni; durata- mai multe zile; doza necesară pentru infectare - 1.300 organisme; simptome - febră şi frisoane, dureri de cap, lipsa apetitului, depresii, oboseală cronică, transpiraţie abundentă.

Deşi bruceloza este răspândită în toată lumea, ariile cu un grad mai mare de risc sunt: Bazinul Mediteraneean (Portugalia, Spania, sudul Franţei, Italia, Grecia, Turcia, Africa de Nord), America Centrală şi de Sud, Europa de Est, Asia, Africa şi Orientul Mijlociu.

Tratarea brucelozei este foarte dificilă: se administrează antibiotice şi, în funcţie de severitatea bolii, procesul de însănătoşire poate dura între câteva săptămâni şi câteva luni. Rata mortalităţii este mică, de aproximativ 2%.

Tularemia. Este o boală infecţioasă şi contagioasă provocată de bacteria Francisella tularensis. Specifică animalelor rozătoare, boala se transmite animalelor domestice şi oamenilor, prin inoculare (muşcături), contact direct cu ţesuturi infectate, contact direct cu sau ingerare de apă sau alimente contaminate, inhalare de particule infectate. 

Caracteristicile bolii: perioada de incubaţie - între 3 şi 5 zile; durata – relativ mică, între 30% şi 60% din victime decedând în 30 de zile; doza necesară pentru infectare - între 10-50 organisme; simptome - durere în tot corpul, tuse iritantă.


Francisella tularensis este o bacterie care poate supravieţui mai multe săptămâni la temperaturi scăzute în apă, sol umed, fân sau în carcase alterate de animale sacrificate. Bacteria are două subspecii: francisella tularensis tip A, foarte virulentă la oameni şi animale, existentă pe teritoriul Americii de Nord şi francisella tularensis tip B, cu o virulenţă mai scăzută; se crede că ea provoacă tularemia în Europa şi Asia.

Folosită ca armă biologică, bacteria este foarte periculoasă, din cauza infecţiei extrem de mari pe care o produce, precum şi a facilităţii răspândirii ei.

In anii 1970, într-un raport al O.M.S. se arăta că, dispersarea sub formă de aerosoli a unei cantităţi de 50 kg de bacterii tip A asupra unei metropole cu 5 milioane de locuitori, ar avea drept rezultat 19.000 de decese şi 250.000 de îmbolnăviri.


In timpul celui de-al doilea război mondial, potenţialul folosirii acestei bacterii ca armă biologică a fost studiat de Japonia, precum şi de SUA şi aliaţii lor. Arme biologice pentru care s-a folosit bacteria Francisella tularensis au fost stocate de armata SUA la sfârşitul anilor ’60. Conform declaraţiilor SUA, până în 1973 acestea au fost distruse.

b. Viruşi: agenţi patogeni care se reproduc numai în interiorul celulelor vii; sunt de 100 ori mai mici decât bacteriile şi apar în număr foarte mare în natură. Lumea viruşilor este complexă, dinamică şi într-o continuă „evoluţie”; proliferează rapid, îşi modifică structura şi se adaptează foarte uşor în „medii” sau „gazde” noi. Noii „mutanţi” sunt gata să exploateze toate oportunităţile şi rezistă la toate „greutăţile”. Pot infecta animalele, recoltele şi oamenii, putând provoca: variola, encefalita cabalină venezueleană. 

Variola. Provocată de virusul variolei, boala este foarte contagioasă şi are o rată de mortalitate foarte ridicată.


Caracteristicile bolii: perioada de incubaţie – între 12 şi 14 zile; simptome – febră foarte mare, stare generală proastă, dureri de cap şi de spate, însoţite uneori de dureri abdominale mari şi delir; înroşirea mai întîi a cavităţii bucale şi faringelui, apoi a feţei, braţelor, corpului şi picioarelor, urmată de formarea de pustule; este uşor transmisibilă pe calea aerului; rata mortalităţii este de 3o%.


Folosirea virusului variolei ca armă biologică reprezintă una dintre cele mai severe ameninţări datorită rezistenţei sale sub formă de aerosoli şi a dozei mici necesare pentru declanşarea unei epidemii. Apariţia a numai 50-100 de cazuri de variolă ar putea duce la declararea stării de urgenţă, chiar la nivel naţional. 

In anii ‘70, în urma desfăşurării unui program mondial de vaccinări anti-variolă, această boală a fost eradicată. Se presupune însă că numărul persoanelor imune la acest virus a scăzut considerabil. 

Virusul variolei este conservat doar în două centre din lume: Centrul pentru controlul maladiilor din Atlanta, SUA, şi Institutul de cercetări în virusologie din Moscova, Rusia. Nu este exclus însă, ca şi alte ţări să deţină, în mod ilicit, stocuri cu viruşi ai variolei.

Encefalita cabalină venezueleană. Caracteristicile bolii: perioada de incubaţie - între 1 şi 5 zile; durata - zile sau săptămâni; doza necesară - 25 unităţi infecţioase; simptome - febră, frisoane, hemoragie gastrointestinală, dureri grave de cap, greaţă, stări de vomă, delir; se poate ajunge la comă, şoc şi deces.

c. Toxinele sunt produse de microorganisme (toxina botulismului), de plante (ricinul) ori de fiinţe vii (saxitoxina produsă de moluşte). Toxinele pot fi obţinute şi prin sinteză chimică. Folosite ca arme biologice, toxinele pot afecta numai persoanele expuse; ele nu provoacă boli transmisibile. 

Botulismul este o boală neuroparalitică provocată de toxina Clostridium botulinum. Bacilul se poate găsi în carnea sau fructele conservate, precum şi în nutreţul însilozat Contaminarea se poate produce prin inhalare de spori botulinici, prin răni expuse sau prin ingerarea de produse alimentare infectate.


Caracteristicile bolii: perioada de incubaţie – între 18 şi 36 ore (dar poate fi şi între 6 ore şi 10 zile); durata bolii – între 24 şi 72 de ore; doza necesară – 70 nanograme; simptome – slăbiciune, ameţeli, slăbiciune progresivă a musculaturii (în formele cele mai grave ale bolii, apare paralizia), probleme respiratorii grave, care pot cauza decesul.

Boala produsă de toxina ricinului se declanşează în câteva ore de la infectare. Durata ei este de câteva zile, iar doza necesară este de 200 micrograme. Simptome: greaţă, stări de vomă, dureri abdominale grave, colaps vascular.

d. Paraziţii intracelulari (rickettsii): microbi care fac trecerea de la bacterii la virusuri, incapabili să-şi genereze propria sursă de energie, având caractere comune ambelor grupe. Ca şi bacteriile, „răspund” la tratament cu antibiotice şi, la fel ca viruşii, se multiplică numai în interiorul celulelor vii. 

Febra Q este o boală provocată de parazitul intracelular Coxiella burnetii. Caracteristicile bolii: perioada de incubaţie – între 10 şi 20 de zile; durata – între 2 zile şi 2 săptămâni; doza necesară – până la 10 organisme; simptome – pneumonie, tuse, dureri de piept.


De-a lungul vremii, s-au depus eforturi considerabile pentru a se stabili cu exactitate agenţii biologici care ar putea fi folosiţi în scopuri militare, precum şi sistemele cele mai eficiente de dispersare a acestora.


In anii 1942 şi 1943, în Marea Britanie s-au făcut o serie de experimente pentru stabilirea fezabilităţii armelor biologice. S.U.A au obţinut 3 tipuri de agenţi anti-recoltă: tulpina pentru rugina grâului, tulpina pentru rugina secarei, precum şi o tulpină pentru distrugerea recoltelor de orez. 

In orice caz, în timpul celui de-al doilea război mondial, nu s-au folosit arme biologice.


După război, politicienii din SUA şi Marea Britanie au recunoscut potenţialul strategic al armelor biologice, comparabile ca importanţă cu armele nucleare, iar programele pentru explorarea agenţilor biologici cu efect asupra omului au căpătat o amploare mare. Inainte de 1972, când s-a deschis spre semnare Convenţia privind interzicerea armelor biologice, în SUA şi Marea Britanie s-au realizat, testat şi produs numeroşi agenţi anti-umani: Bacillus anthracis, Brucella, Francisella tularensis, parazitul intracelular Coxiella burnetii, agentul viral al encefalitei cabaline venezuelene şi toxina Clostridium botulinum. 


Se presupune că orice ţară sau grup de ţări care doresc să-şi dezvolte capacităţi pentru producerea de arme biologice vor alege agenţi biologici deja testaţi în cadrul unor programe de arme biologice. In caz contrar, sunt necesare cunoştinţe referitoare la:

- gradul de toxicitate şi doza de agent biologic necesară pentru a produce infectarea;

- metoda de atac aleasă pentru populaţia ţintă: inhalare, ingerare sau prin vectorul insectă;

- modalităţile de dispersie a agentului şi puterea de supravieţuire a acestuia (un sistem de dispersie trebuie să aibă două atribute majore: în primul rând, trebuie să elibereze agentul în mod corespunzător şi, în al doilea rând, să asigure producerea de particule mici, între 1 şi 10 microni, întrucât particulele mai mari se dezintegrează rapid în atmosferă);

- doza suficientă care trebuie răspândită pentru a se obţine efectele scontate şi doza specifică de agent care poate fi reţinută de populaţia ţintă;

- perioada de timp în care se produce efectul răspândirii agenţilor (în funcţie de microorganism sau de rata înmulţirii lui, durata poate fi între câteva zile şi câteva săptămâni).

1. Apărarea împotriva armelor biologice

Contracararea ameninţării pe care o reprezintă armele biologice constituie provocarea esenţială în materia asigurării securităţii naţionale şi internaţionale. A devenit imperios necesară crearea unei reţele de asigurare care să cuprindă: 

a. Un puternic regim legislativ prohibitiv internaţional şi naţional 

In contextul internaţional nou apărut după producerea atentatelor din SUA, a devenit necesară adoptarea, punerea în aplicare sau respectarea cu stricteţe a instrumentelor juridice internaţionale care reglementează prevenirea şi combaterea terorismului, inclusiv a bioterorismului: proiectul de Protocol referitor la întărirea Convenţiei privind armele biologice, convenţiile Naţiunilor Unite privind anti-terorismul, Convenţia internaţională pentru stoparea finanţării terorismului, Convenţia internaţională pentru împiedicarea efectuării de atentate teroriste cu substanţe explozive, Convenţia privind securitatea personalului Naţiunilor Unite şi a personalului asociat, Rezoluţia Consiliului de Securitate al ONU nr.7158/28 septembrie 2001 referitoare la suprimarea finanţării terorismului şi îmbunătăţirea cooperării internaţionale în combaterea terorismului, precum Rezoluţia 1373 (2001) referitoare la crearea Comitetului însărcinat cu implementarea Rezoluţiei 7158/2001.

La nivel naţional, în mai multe ţări s-au elaborat recent, proiecte de lege privind combaterea terorismului. 

Astfel, în SUA, în perioada septembrie-octombrie au fost depuse la Senat şi Camera Reprezentanţilor o serie de proiecte de lege având ca scop prevenirea şi lupta împotriva terorismului: proiectul de Lege privind combaterea terorismului financiar (Financial Anti-Terrorism Act of 2001), proiectul de Lege privind patriotismul (Patriot Act of 2001), proiectul de Lege privind securitatea aviaţiei (Aviation Security Act of 2001), proiectul de Lege privind combaterea terorismului(Anti-Terrorism Act of 2001).

Proiectul Legii privind combaterea terorismului conţine prevederi referitoare la:

- îmbunătăţirea activităţii de monitorizare a agenţilor şi grupărilor teroriste; extinderea competenţelor serviciilor secrete în domeniul folosirii tehnologiilor moderne de comunicaţie, inclusiv în cel al strângerii de informaţii prin intermediul mijloacelor de ascultare;


- dreptul serviciilor de imigraţie de a reţine şi îndepărta persoanele suspectate de terorism; se extinde conţinutul definiţiei noţiunii de terorist, fiind incluse în această categorie şi persoanele care sprijină, în orice fel, organizaţiile teroriste;


- modificări ale procedurilor penale, menite să contribuie la intensificarea activităţii de prevenire a terorismului; pedepsele aplicabile teroriştilor (care pot merge până la închisoarea pe viaţă); incriminarea expresă a sprijinului acordat organizaţiilor şi activităţilor teroriste;


- infrastructura financiară a organizaţiilor teroriste; răspunderea penală a persoanelor care, cu bună ştiinţă, efectuează tranzacţii financiare cu finalitate teroristă;


- desfăşurarea unor acţiuni specifice în situaţii de urgenţă; acordarea de ajutoare materiale victimelor unui atentat; înfiinţarea fondului destinat recompensării persoanelor care contribuie la prevenirea şi combaterea infracţiunilor de terorism, fond care se află la dispoziţia Procurorului General al SUA.


In Canada, proiectul de Lege privind antiterorismul, având drept scop identificarea, judecarea, condamnarea şi pedepsirea teroriştilor, conţine prevederi referitoare la:


- definirea şi desemnarea grupărilor şi activităţilor teroriste, care să faciliteze urmărirea penală a teroriştilor, a teroriştilor suspectaţi, precum şi a persoanelor care le acordă sprijin;


- incriminarea participării la şi facilitării cu bună ştiinţă a activităţilor teroriste;


- incriminarea faptei de a adăposti, cu bună ştiinţă, un terorist;


- înăsprirea regimului pedepselor şi a regimului eliberării condiţionate în cazul comiterii infracţiunilor de terorism;


- suprimarea resurselor financiare şi confiscarea bunurilor aparţinând persoanelor vinovate de săvârşirea infracţiunii de terorism, precum şi persoanelor care le acordă sprijin;


- facilitarea folosirii echipamentelor de ascultare electronică;


- interzicerea divulgării unor informaţii de interes naţional;


- extinderea aplicării dispoziţiilor referitoare la prelevările efectuate pentru analize genetice şi pentru banca de date genetice, asupra teroriştilor.


In Franţa, lupta împotriva terorismului este reglementată de Legea nr.96-647 din 22 iulie 1996, prin care s-a întărit dispozitivul deja creat prin Legea nr.86-1020 din 9 septembrie 1986.


In septembrie 2001, a fost elaborat proiectul de Lege privind imprescriptibilitatea infracţiunilor şi interzicerea reducerii pedepselor în materie de terorism.


In Marea Britanie, Legea privind terorismul a intrat în vigoare la 19 februarie 2001. Această lege conţine prevederi referitoare la:


- definiţia terorismului (sunt incluse toate formele de terorism);


- competenţe sporite conferite autorităţilor de frontieră;


- incriminarea incitării la comiterea unui act terorist în străinătate, de către o persoană care se află pe teritoriul Marii Britanii;


- încheierea de noi acorduri juridice internaţionale având ca obiect obţinerea de derogări de la prevederile Convenţiei Europene a Drepturilor Omului şi ale Acordului Internaţional privind Drepturile Politice şi Civile, care să facă posibilă mărirea duratei pedepselor;


- infracţiuni specifice legate de antrenarea şi pregătirea în vederea desfăşurării de activităţi teroriste.


In prezent, este în curs de elaborare un nou proiect de lege privind combaterea terorismului, ale cărui dispoziţii se referă la:


- efectuarea unor controale financiare severe care să stopeze circulaţia fondurilor financiare ale teroriştilor; monitorizarea şi îngheţarea conturilor acestora; introducerea unor obligaţii stricte pentru organele financiare; incriminarea faptei unei bănci de a nu sesiza autorităţile competente atunci când ia la cunoştinţă sau suspectează faptul că anumite fonduri sunt destinate unor scopuri teroriste;


- o cooperare rapidă şi eficientă cu organismele din ţările U.E., competente în domeniu;

- obligaţia companiilor de transport de a înregistra anumite date privind persoanele şi mărfurile pe care le transportă şi de a le pune la dispoziţia organelor abilitate atunci când se solicită acest lucru;


- eliminarea restricţiilor legale existente, care împiedică vameşii şi inspectorii fiscali să furnizeze anumite informaţii organelor competente;


- înregistrarea, de către furnizorii de servicii de comunicaţii, a unor date specifice referitoare la apeluri;


- împiedicarea folosirii, producţiei, posesiei sau transferului neautorizat de arme chimice, nucleare şi biologice;


- stocarea amprentelor luate imigranţilor şi solicitanţilor de azil, pe o perioadă de 10 ani;


- proceduri severe aplicabile persoanelor suspectate de acte de terorism, care încearcă să folosească ilegal sistemul cererilor de azil şi cel al imigraţiei: refuzul formulării recursului împotriva deciziilor luate de Comisia Specială de Apeluri din domeniul Imigraţiei (însărcinată cu examinarea cererilor de azil formulate de terorişti suspectaţi); respingerea cererii de azil adresată de o persoană calificată drept o ameninţare pentru siguranţa naţională.

b. Măsuri de protecţie activă şi pasivă 

Apărarea activă constă în măsuri luate pentru a împiedica sistemele de dispersie să ajungă în vecinătatea populaţiei ţintă. Gama opţiunilor de contracarare merge de la lovituri menite să prevină atacul potenţialilor agresori cu arme biologice până la interceptarea şi distrugerea mijloacelor de transport al agenţilor biologici. 

Apărarea pasivă cuprinde evaluările de risc (aprecieri referitoarea la suprafaţa şi mărimea populaţiei expuse riscului unui atac biologic, la posibilităţile de dispersie a agentului biologic cu luarea în considerare a condiţiilor de mediu şi a ratei probabile de deteriorare a agentului), capacităţile de detectare (mijloace de alarmare în cazul iminenţei unui atac cu agenţi biologici), protecţia fizică (folosirea de bariere fizice pentru protejarea populaţiei ţintă: aparate de respiraţie şi măşti, dotate cu filtru special care să împiedice inharea de particule mici), decontaminarea suprafeţelor asupra cărora au fost dispersaţi agenţi biologici.

c. O ripostă promptă şi hotărâtă a comunităţii internaţionale faţă de folosirea sau ameninţarea cu folosirea de arme biologice, care să meargă de la sancţiuni diplomatice până la intervenţia armată.

I. CONVENŢIA ASUPRA INTERZICERII PERFECŢIONĂRII, PRODUCERII ŞI STOCĂRII ARMELOR BACTERIOLOGICE (BIOLOGICE) ŞI TOXICE ŞI ASUPRA DISTRUGERII LOR

1. Conţinutul Convenţiei


Convenţia privind armele biologice şi toxinele, prin care se interzice dezvoltarea, producerea şi stocarea de arme biologice, precum şi efectuarea de cercetări în domeniul armelor biologice în scopuri ofensive, a fost deschisă spre semnare în aprilie 1972 şi a intrat în vigoare în martie 1975. La 1 ianuarie 2001, Convenţia fusese ratificată de 144 de state şi semnată de alte 18.

Aceasta este prima convenţie de dezarmare, de după cel de-al doilea război mondial, prin care se interzice o categorie întreagă de arme de distrugere în masă, pentru totdeauna, fără a se permite, în mod preferenţial, vreunei ţări, să continue producerea sau deţinerea unor astfel de arme.


 Scopul general al Convenţiei este prevăzut în Articolul 1: „Fiecare stat-parte al acestei Convenţii se obligă ca niciodată, în nici o circumstanţă, să nu dezvolte, producă, stocheze sau să obţină sau să reţină în alt fel:

1.agenţi microbieni sau alt fel de agenţi biologici sau toxine, oricare ar fi originea lor sau metoda de producere, de tipuri şi în cantităţi care nu se justifică prin scopuri profilactice, de protejare sau alte scopuri paşnice;

2. arme, echipament sau mijloace de răspândire desemnate a utiliza asemenea agenţi sau toxine pentru scopuri ostile sau în conflicte armate”


Interdicţia expresă a folosirii armelor biologice nu este prevăzută în mod explicit în Convenţie, însă, în Preambul, se menţionează faptul că statele-părţi sunt „hotărâte să acţioneze în vederea realizării de progrese efective în direcţia dezarmării generale şi totale, inclusiv a interzicerii şi eliminării tuturor tipurilor de arme de distrugere în masă” şi sunt „convinse că interzicerea dezvoltării, producerii şi stocării armelor chimice şi bacteriologice (biologice) şi eliminarea lor, prin măsuri eficiente, va facilita realizarea dezarmării generale şi totale sub control internaţional strict şi efectiv.”


Alte prevederi ale Convenţiei: 

- obligaţia de a nu perfecţiona, produce şi stoca sau obţine pe alte căi agenţi microbieni sau alte tipuri de agenţi biologici sau toxine în cantităţi care nu au nici o justificare pentru folosirea lor în scopuri profilactice, protective sau în alte scopuri paşnice; 

- obligaţia de a nu dezvolta, produce, stoca sau obţine pe alte căi arme, echipamente sau alte mijloace de distrugere destinate folosirii unor asemenea agenţi sau toxine în scopuri ostile sau în conflicte armate; 

- obligaţia de a distruge sau de a folosi în scopuri paşnice (nu mai târziu de 9 luni de la intrarea în vigoare a Convenţiei) toţi agenţii, toxinele, armele, echipamentele şi mijloacele lor de distribuire; 

- obligaţia de a nu transmite unui primitor şi a nu-l asista, încuraja sau îndemna să producă sau să obţină pe asemenea căi echipamente sau mijloace de distribuire; 

- obligaţia de a lua toate măsurile necesare pentru interzicerea totală a celor enumerate anterior, în primul rând pe teritoriile statelor-părţi. 

Convenţia privind armele biologice prevede desfăşurarea, o dată la 5 ani, a unei conferinţe de reexaminare, prilej cu care statele-părţi să evalueze modul de punere în aplicare a acesteia, ţinându-se cont de toate evoluţiile în domeniul ştiinţei şi tehnicii, relevante pentru Convenţie. Până acum, au avut loc 4 conferinţe de examinare: în 1980, 1986, 1991, 1996.

La toate Conferinţele de reexaminare s-a reafirmat faptul că interdicţiile cuprinse în art.1 se aplică tuturor evoluţiilor din domeniu. Astfel, la cea de-a patra Conferinţă, în 1996, s-au hotărât următoarele:

„Conferinţa, conştientă de temerile provocate de evoluţiile din domeniul ştiinţei şi tehnicii, inter alia, în domeniul microbiologiei, biotehnologiei, biologiei moleculare, ingineriei genetice şi de cercetările aplicate privind genomul, precum şi de posibilităţile de folosire a acestora în alte scopuri decât cele conţinute în prevederile Convenţiei, reafirmă faptul că prevederile articolului 1 se aplică tuturor acestor evoluţii.”


Forma concisă a Convenţiei, de numai 4 pagini, este tipică pentru tratatele încheiate în perioada războiului rece. De asemenea, ca şi alte tratate referitoare la controlul armelor, şi din această Convenţie lipsesc prevederi referitoare la controlul sau monitorizarea respectării sale.


2. Intărirea Convenţiei privind armele biologice


a. Măsurile de încredere


Necesitatea întăririi Convenţiei privind armele biologice a fost recunoscută cu ocazia Conferinţelor de reexaminare care au avut loc în 1986 şi 1991.


In acest sens, la Conferinţa din 1986, s-a hotărât stabilirea următoarelor măsuri de încredere:

- efectuarea de schimburi de informaţii referitoare la centrele de cercetare şi laboratoare;

- realizarea de schimburi de informaţii privind apariţia unor boli contagioase sau a altor boli accidentale provocate de toxine;

- încurajarea difuzării rezultatelor cercetărilor în domeniu şi a aplicării rezultatelor obţinute;

- promovarea activă a contactelor şi a cooperării între specialiştii în domeniu.

La Conferinţa din 1991 au fost stabilite alte 3 măsuri de încredere:

- declararea legilor, a reglementărilor şi a măsurilor adoptate, la nivel naţional, în domeniile relevante pentru Convenţie;

- declararea activităţilor desfăşurate, în trecut, în cadrul programelor de cercetare-dezvoltare biologică cu caracter ofensiv şi/sau defensiv;

- declararea înfiinţării capacităţilor de producţie destinate obţinerii de vaccinuri.

In plus, s-a introdus un formular de declaraţie simplificat („Nimic de declarat” sau „Nimic nou de declarat”), care să conducă la creşterea numărului de ţări care trebuiau să completeze, anual, aceste declaraţii obligatorii. 

b. Grupul de experţi guvernamentali (VEREX) şi Grupul ad-hoc


Grupul de experţi guvernamentali (VEREX)


La cea de-a 3-a Conferinţă de reexaminare, care a avut loc în 1991, prin Declaraţia finală, adoptată în unanimitate, s-a hotărât constituirea unui Grup ad-hoc de experţi guvernamentali (VEREX) însărcinat cu identificarea şi examinarea unor posibile măsuri de control privind respectarea prevederilor Convenţiei.


In septembrie 1993, VEREX a prezentat Raportul final, care cuprindea aproximativ 21 de posibile măsuri de control, menite să contribuie la întărirea eficacităţii implementării Convenţiei. In scopul examinării Raportului final al VEREX, statele-părţi au solicitat organizarea, în 1994, a unei Conferinţe speciale. 


Grupul ad-hoc


La 23 septembrie 1994, a avut loc, la Geneva, Conferinţa specială de examinare a Raportului final al VEREX. 

Cu această ocazie, Conferinţa a hotărât consolidarea Grupului VEREX, devenit Grupul ad-hoc deschis participării tuturor statelor-părţi.


Conform mandatului încredinţat de Conferinţa specială, sarcina Grupului consta în elaborarea unui instrument juridic obligatoriu pentru statele-părţi care să conţină măsuri de control eficiente, însoţite de proceduri şi mecanisme de aplicare. Grupul urma să se ocupe, îndeosebi, de:

- definirea termenilor şi a criteriilor obiective pentru măsurile propuse în vederea întăririi Convenţiei;

- conceperea unui sistem de măsuri care să promoveze respectarea dispoziţiilor Convenţiei (care să cuprindă, în măsura în care corespund, măsurile de încredere deja existente, precum şi noi măsuri, mai eficiente);

- formularea unor măsuri speciale, care să asigure protejarea informaţiilor privind securitatea naţională a statelor, a informaţiilor comerciale sensibile, precum şi aplicarea deplină şi efectivă a art.X al Convenţiei.

In Declaraţia finală adoptată la această Conferinţă specială s-au reflectat două poziţii fundamentale: aceea a statelor din estul şi vestul Europei, care doreau stabilirea unui regim de control riguros, şi cea a statelor nealiniate, care doreau completarea instrumentului juridic cu măsuri de facilitare a transferului de tehnologii. Opiniile relativ divergente au făcut ca sarcina Grupului ad-hoc să nu fie deloc uşoară, având în vedere dificultatea găsirii unor soluţii pentru asigurarea schimbului de informaţii, de tehnologii, de echipamente şi materiale, pe de o parte, şi, pe de altă parte, a celor destinate asigurării respectării depline a prevederilor Convenţiei. 

Grupul ad-hoc şi-a început activitatea în ianuarie 1995 şi a avut până în prezent 25 de reuniuni. In iulie 1997, Grupul a început elaborarea textului proiectului de Protocol pentru întărirea Convenţiei. La reuniunea din februarie-martie 2001, preşedintele Grupului, ambasadorul Tibor Toth, a prezentat delegaţiilor un text compozit al proiectului de Protocol (cea de-a 14-a versiune a textului); acesta avea la bază textul iniţial, dar conţinea şi o serie de compromisuri rezultate în urma negocierilor bilaterale purtate pentru clarificarea aspectelor asupra cărora delegaţiile au avut puncte de vedere diferite.

Proiectul de Protocol nu aduce nici o modificare prevederilor Convenţiei; el este un instrument suplimentar şi adiţional Convenţiei. După cum s-a menţionat, scopul lui l-a constituit crearea unui pachet de măsuri destinate creşterii transparenţei şi încrederii între state, instituirii procedurilor de semnalare a suspiciunilor privind nerespectarea Convenţiei, precum şi intensificării cooperării şi asistenţei dintre state.

Partea cea mai importantă a proiectului o constituie prevederile referitoare la declaraţiile obligatorii, la procedurile ulterioare efectuării declaraţiilor, precum şi cele privind investigaţiile. 

Declaraţiile obligatorii trebuie să conţină informaţii referitoare la: programele desfăşurate în domeniul bioapărării, facilităţile create în acest scop; limita maximă a facilităţilor biologice; limita maximă a facilităţilor biologice angajate în producţii specificate sau în activităţi de modificare genetică; limita maximă a facilităţilor pentru factorii patogeni ai plantelor; activităţile desfăşurate cu agenţi şi/sau toxine speciale înregistrate (producerea unei anumite cantităţi, activităţi de modificare genetică, aerosolizare intenţionată); facilităţi de producţie excesive pentru producţia de vaccinuri umane şi animale.

Procedurile ulterioare efectuării declaraţiei constau în vizite inopinate (între 60 şi 90 pe an, cu o durată de cel mult 2 zile, efectuate de o echipă formată din cel mult 4 membri) şi în proceduri de clarificare a declaraţiei, care pot fi iniţiate de orice stat-parte, în cazul în care constată ambiguităţi, nesiguranţă, anomalii sau omisiuni în declaraţia altui stat-parte.

Prevederile privind investigaţiile vizează efectuarea de cercetări atât la locurile unde au avut loc scurgeri de agenţi biologici sau toxine, cât şi în cadrul capacităţilor relevante pentru Convenţie.

Una dintre cele mai controversate probleme în elaborarea proiectului a constituit-o cea referitoare la controlul exporturilor de agenţi biologici sau echipamente. Unul din argumentele invocate de SUA pentru motivarea refuzului textului compozit al proiectului (în iulie-august 2001) a fost acela că textul conţine restricţii referitoare la controlul exporturilor, deşi art.III din Convenţia privind armele biologice este foarte clar în acest sens: „Fiecare stat-parte la această Convenţie se obligă să nu transfere nici unui beneficiar, oricare ar fi acesta, direct sau indirect, şi să nu sprijine, încurajeze sau să determine, în nici un fel, vreun stat, grup de state sau organizaţii internaţionale să fabrice sau să dobândească în alt fel vreunul din agenţii, toxinele, armele, echipamentul sau mijloacele de răspândire specificate în articolul I al Convenţiei”. Pentru îmbunătăţirea aplicării acestui articol, proiectul de Protocol prevede obligaţia fiecărui stat-parte de a revizui, amenda sau de a adopta legi, regulamente sau alte acte administrative, care să reglementeze transferul de agenţi biologici, toxine, echipamente şi tehnologii relevante pentru Convenţie. Acest lucru ar aduce avantaje clare comunităţii internaţionale, atât în ceea ce priveşte combaterea proliferării armelor biologice, cât şi în ceea ce priveşte împiedicarea teroriştilor de a achiziţiona materiale şi echipamente biologice ofensive.

Proiectul de Protocol se bucură de sprijinul susţinut al ţărilor membre U.E. Astfel, în noiembrie 2000, într-o declaraţie a Uniunii Europene referitoare la adoptarea Protocolului la Convenţie, s-a subliniat că statele membre sunt hotărâte să respecte termenul limită (2001), obligatoriu pentru toate statele-părţi la convenţie, iar în iunie 2001, Parlamentul European a adoptat o Rezoluţie referitoare la Protocolul la Convenţia privind armele biologice şi toxice, prin care solicită statelor-părţi să dovedească flexibilitate şi disponibilitate pentru adoptarea acestui Protocol înainte de cea de-a 5-a Conferinţă de examinare, ce urmează a avea loc în perioada noiembrie-decembrie 2001.

Pentru adoptarea textului compozit al proiectului de Protocol este necesar consensul comisiei însărcinate cu redactarea proiectului, comisie alcătuită din reprezentanţi ai 54 de state, printre care şi SUA.

Deşi finalizarea proiectului a fost preconizată pînă la această dată, la reuniunea Grupului ad-hoc din iulie-august 2001, SUA au respins oficial acest proiect, pe care l-au considerat „impracticabil”, apreciind că preocupările ar trebui să se îndrepte spre măsuri alternative prohibitive, care să nu permită obţinerea, de către ţările suspecte, a unor astfel de arme.

Pentru motivarea acestui refuz, SUA au invocat următoarele: faptul că implementarea acestui instrument juridic ar crea probleme programului lor defensiv de arme biologice, ar duce la apariţia riscului de furt de secrete din domeniul farmaceutic şi al biotehnicii şi ar pune în pericol modalităţile de control americane asupra exporturilor de materiale şi echipamente folosite pentru producerea armelor biologice.

 

II. STATELE LUMII CARE AR PUTEA DEŢINE ARME BIOLOGICE


Irak


In aprilie 1991, urmare Rezoluţiei 687/1991 a Consiliului de Securitate al Naţiunilor Unite privind eliminarea armelor de distrugere în masă ca o condiţie de încetare a războiului din Golf, Irakul a declarat că nu posedă nici o armă biologică sau arme similare.


Cu toate acestea, în august 1995, guvernul irakian a recunoscut că a produs 19.000 litri toxină botulinică, 8.500 litri antrax şi 2.400 litri aflatoxină (agent cancerigen extras din arahide) şi că a făcut cercetări asupra micotoxinelor şi a viruşilor infecţioşi, dar a negat înarmarea. 


C.I.A. a declarat public, în martie 1995, că, în absenţa controalelor Comisiei Speciale a Naţiunilor Unite, Irakul ar putea relua producţia de agenţi biologici în doar câteva săptămâni.


In anul 1996, Pentagonul a declarat deschis că este posibil ca Irakul să-şi fi păstrat anumiţi agenţi şi arme bacteriologice şi că este clar că Irakul are intenţia de a-şi relua activităţile legate de înarmarea cu arme biologice.


In februarie 1998, un grup de lucru al Camerei Reprezentanţilor a SUA a semnalat faptul că specialişti irakieni în domeniul armelor biologice au fost detaşaţi în Sudan, Libia şi Algeria. 


Intr-o scrisoare adresată unui comitet senatorial american în septembrie 1998, C.I.A. a subliniat faptul că Irakul putea să-şi reia producţia de arme biologice în doar câteva zile (de exemplu, în cadrul unor instalaţii în care se produceau vaccinurile). Tot în 1998, inspectorii UNSCOM au declarat că arsenalul biologic al Irakului ar putea fi de 2 până la 5 ori mai mare decât cel declarat, iar în ianuarie 1999, Comisia Specială a declarat Consiliului de Securitate al ONU că nu era deloc convinsă că Irakul a distrus toţi agenţii biologici, muniţia sau armele biologice sau că Irakul nu mai dispune de mijloace tehnice pentru producerea de agenţi biologici.


Intrucât UNSCOM nu mai activează în Irak, amploarea programului de arme chimice şi biologice al Irakului nu este cunoscută.


Rusia


Aşa cum a dezvăluit Boris Elţin, Uniunea Sovietică şi-a menţinut programul ofensiv de arme biologice până în 1992, când acesta a semnat decretul privind încetarea programului. Conform declaraţiei sale, Rusia şi-a menţinut programul de cercetare şi dezvoltare până în martie 1992. 


Din informaţiile cuprinse în declaraţia din 1992, precum şi din declaraţiile făcute de guvernele occidentale rezultă că acest program a avut o dimensiune foarte mare. La începutul anilor ’70, URSS a hotărât să accelereze dezvoltarea biologiei moleculare, a geneticii şi a ingineriei genetice şi să folosească realizările din aceste domenii în beneficiul economiei naţionale. In consecinţă, guvernul sovietic a început înfiinţarea de baze de cercetare sub auspiciile Academiei de Stiinţe, ale Academiei de Stiinţe Medicale, ale Ministerului Sănătăţii, precum şi ale altor ministere şi departamente. Suplimentar facilităţilor în domeniu,aflate în subordinea Ministerului Apărării, Uniunea Sovietică a menţinut o reţea extinsă de instituţii civile, cunoscute sub numele de Biopreparat. Infiinţat în 1973, Biopreparat a servit ca acoperire pentru programul de arme biologice al URSS.



In septembrie 1992, guvernul Rusiei a declarat că activitatea de cercetare ofensivă a încetat, că au fost demontate liniile pentru producţia de agenţi biologici experimentali, că a închis capacităţile de testare a armelor biologice, că a redus personalul implicat în program cu 50%, iar finanţarea cu 30%.


In 1992, Rusia, Marea Britanie şi Statele Unite au iniţiat un proces trilateral de schimburi de date şi de vizite care să permită o mai mare transparenţă şi deschidere în privinţa programului de arme biologice al fostei URSS. Rusia a fost de acord să furnizeze, la cerere, datele cele mai recente referitoare la demontarea capacităţilor sale pentru arme biologice şi să clarifice informaţiile furnizate Naţiunilor Unite. Din mai multe motive, acest proces a fost foarte lent, iar administraţia americană a declarat că procesul trilateral nu a risipit în totalitate îngrijorarea SUA faţă de programul de arme biologice ofensive al Rusiei.


Se crede că Rusia este cel mai mare deţinător de arme biologice din lume. Există, de asemenea, temerea că, după destrămarea URSS, savanţii care au lucrat la programul de arme biologice al Rusiei şi-ar putea vinde experienţa în domeniu altor ţări.

China


Din anul 1984, China este stat-parte al Convenţiei. Există, însă, temeri că ea şi-a extins recent programul de arme biologice. Temerea se bazează, parţial, pe faptul că acest stat continuă cercetările biologice în două centre civile, aflate sub control militar. Se ştie că cele două centre de cercetare au fost anterior implicate în producerea şi depozitarea de arme biologice. Mai mult decât atât, în 1991, unul din centrele biologice suspectate a fost extins. 

Se susţine faptul că există dovezi care demonstrează că, probabil, China îşi menţine programul ofensiv de arme biologice. 

Siria


Siria a semnat, dar nu a ratificat Convenţia privind armele biologice. Nu există informaţii privind existenţa armelor biologice în Siria sau a unui program de crearea a unor capacităţi biologice ofensive. 

Totuşi, de multă vreme, Siria este suspectată că desfăşoară un program de arme biologice ofensive. In 1989, un funcţionar al Departamentului de Stat al SUA a declarat că programul de arme biologice al Siriei era mai avansat decât cel al Irakului. In aprilie 1993, s-a raportat că Siria încearcă să obţină sprijinul Chinei şi al altor ţări occidentale pentru obţinerea de focoase capabile să disperseze agenţi bacteriologici. O altă sursă declara, în 1996, că Siria posedă cel puţin o instalaţie importantă pentru activităţi legate de producţia de arme biologice şi că era foarte probabil ca ea să fi produs toxina botulinică şi alţi agenţi biologici. In iulie 1998, Agenţia pentru Controlul Armelor şi Dezarmare din SUA a reiterat faptul că era foarte posibil ca Siria să fi produs arme biologice ofensive.

Iran


Din anul 1973, Iranul este stat-parte al Convenţiei privind armele biologice. El are infrastructura tehnică corespunzătoare pentru desfăşurarea unui program important de arme biologice şi are nevoie de foarte puţină asistenţă străină. 

Ţările occidentale au observat că reprezentanţi ai Iranului au încercat să cumpere, în mod neoficial, tehnologie şi materiale folosite pentru producerea de arme biologice (în particular, micotoxină). Pentru a nu fi depistat, programul iranian de arme biologice se desfăşoară în cadrul industriilor biotehnologiei şi farmaceutice. Iranul desfăşoară cercetări biomedicale legitime în diverse institute, care sunt suspectate de implicare în programul de arme biologice. Armata iraniană a folosit multe organizaţii de cercetare ştiinţifică, de educaţie sau medicale în cercetarea, producţia şi procurarea de agenţi biologici.

El nu a furnizat Naţiunilor Unite, conform măsurilor de încredere stabilite, nici o informaţie referitoare la activităţile biotehnice pe care le desfăşoară. 

SUA cred că Iranul a produs, probabil, agenţi biologici şi că deţine deja unele arme biologice.

Egipt


Egiptul a semnat Convenţia privind armele biologice, dar nu a ratificat-o. Incă din 1960, Egiptul desfăşoară un program de cercetare militară aplicată în domeniul armelor biologice. In 1970, el a confirmat că deţine un stoc de agenţi biologici, depozitat în capacităţi de refrigerare. Egiptul a studiat şi cercetat diverse toxine, iar în prezent, la un centru naţional de cercetare sunt studiate tehnicile pentru producerea şi perfecţionarea acestora. 


Cercetătorii egipteni au cooperat cu armata şi laboratoarele civile din SUA în domeniul cercetării armelor biologice de apărare (prin folosirea, îndeosebi, a microorganismelor puternic patogene şi a vectorilor periculoşi). Cooperarea bilaterală s-a concretizat prin înfiinţarea, în Egipt, a unui laborator militar medical aparţinând Marinei SUA, recunoscut ca fiind unul dintre cele mai importante centre medico-biologice din lume, dotat cu echipamente ultrasofisticate şi cu un personal de înaltă specializare. Cercetările efectuate de acest laborator sunt strict secrete. 

SUA consideră că, probabil, Egiptul continuă să-şi menţină capacităţile de producere a armelor biologice.


Libia


Libia este stat-parte la Convenţia privind armele biologice. Ea este suspectată că încearcă să pună în aplicare un program de arme biologice, dar se ştiu puţine lucruri în acest sens.

Sunt informaţii potrivit cărora Libia s-a angajat într-un program de testare iniţială a armelor biologice. S-a scris mult despre programul de arme biologice al Libiei, mai ales despre capacitatea “farmaceutică” de la Rabta şi uzina subterană de la Tarhunah.

In contactele pe care le au cu reprezentanţi ai altor ţări arabe, specialiştii libieni îşi manifestă interesul pentru înfiinţarea de programe biologice comune, inclusiv de natură militară, cu condiţia ca ele să nu se desfăşoare pe teritoriul Libiei. 

Conform unui raport al C.I.A. din 1995, într-un număr destul de mare de universităţi din Libia, se făceau cercetări asupra agenţilor biologici, dar ele nu dispuneau de materialul necesar pentru producţia de arme biologice. 

In ianuarie 1998, citând „surse de informaţii occidentale”, presa britanică a făcut cunoscut faptul că aproximativ 12 oameni de ştiinţă irakieni, specializaţi în producerea de arme biologice, au fost detaşaţi în Libia, pentru a se alătura altor specialişti care lucrau la programul de arme biologice.

SUA apreciază că Libia încearcă să achiziţioneze capacităţi de dezvoltare şi de producere a agenţilor biologici. 


Taiwan


Taiwanul, care s-a alăturat Convenţiei în 1973, este o altă ţară suspectată de proliferarea armelor biologice, fără a exista dovezi concludente în acest sens. El afirmă că nu deţine arme biologice, dar continuă să manifeste un interes activ pentru cercetările biologice cu aplicabilitate în domeniul militar. 

Taiwanul are o bază ştiinţifică şi tehnică perfecţionată în biotehnologie şi microbiologie şi un număr foarte mare de specialişti calificaţi în SUA şi ţări din Europa Occidentală. 


El participă activ la cooperarea internaţională ştiinţifică şi tehnică în domeniul biologiei şi s-a angajat în cooperarea industrială cu SUA, Japonia, Franţa şi alte ţări occidentale; sunt în curs de realizare programe biomedicale comune în domeniul imunologiei, al ingineriei genetice şi al medicinei tropicale. 

In iulie 1998, deşi semnala faptul că Taiwanul era pe cale să-şi modernizeze capacităţile biotehnologice prin cumpărarea, din SUA, Elveţia şi alte ţări, de material biotehnologic perfecţionat, Agenţia pentru Controlul Armelor şi Dezarmare a SUA a ajuns la concluzia că informaţia privind existenţa unui program de arme biologice nu este suficientă pentru a stabili că Taiwanul execută efectiv activităţi interzise prin Convenţia privind armele biologice.


Coreea de Nord


In 1995, C.I.A. a precizat că, deşi stat-parte al Convenţiei privind armele biologice, Coreea de Nord, una dintre cele mai închise şi mai militarizate societăţi de pe glob, desfăşoară un program activ de arme biologice.


In 1996, Pentagonul a declarat că această ţară a început să pună accent pe realizarea unui program de arme biologice ofensive încă din 1960.

In prezent, Coreea de Nord desfăşoară cercetări biologico-militare (inclusiv privind antraxul, holera şi ciuma bubonică) în cadrul unor universităţi, institute medicale şi centre de cercetare specializate. Se pare că programul de arme biologice este realizat de Oficiul Naţional al Apărării Nuclearo-Chimice, înfiinţat în 1981.

Există dovezi conform cărora această ţară a experimentat arme biologice pe unele din insulele sale. 


Israel


Israelul este unul din puţinele state care nu au semnat Convenţia privind armele biologice. El este demult suspectat că dispune de capacităţi pentru producerea de arme de distrugere în masă, deşi nu există dovezi concrete şi se ştiu foarte puţine lucruri despre ele.

In 1989, un funcţionar al Departamentului de Stat american a pretins că programul de arme biologice al Israelului era mult mai avansat decât cel al Irakului. In 1993, s-a afirmat că Israelul efectua cercetări în domeniul biologiei militare şi că, în general, el posedă o bază biotehnologică solidă destinată unor scopuri civile, dar care, la nevoie putea fi destul de rapid reorientată către producţia de arme biologice.

In ianuarie 1994, într-un comunicat al presei franceze se susţinea că oamenii de ştiinţă israelieni se ocupă de producerea a 43 de tipuri de arme biologice şi alte arme neconvenţionale. Intr-un comunicat al presei britanice, din octombrie 1998, s-a arătat că avioanele israeliene F-16 pot transporta arme biologice obţinute într-un institut de cercetări biologice secret situat la Nes Ziyyona. 

Se pare să sistemele de dispersare a acestor agenţi sunt similare celor produse şi dezvoltate de SUA (sisteme de vaporizare sau încărcătoare balistice). 


SUA


Se afirmă că SUA se află pe locul II în lume în ce priveşte stocul de arme chimice ce urmează a fi distrus până în anul 2004. Ei susţin că nu deţin stocuri de arme biologice, dar că desfăşoară programe de arme biologice defensive.

IV. BIOTERORISMUL


După recentele atentate cu antrax, care au avut loc în unele oraşe din SUA, luând în considerare abilitatea dovedită în plănuirea şi executarea atacurilor din 11 septembrie şi dispreţul teroriştilor faţă de vieţile omeneşti, comunitatea internaţională este din ce în ce mai îngrijorată de ameninţarea pe care o reprezintă armele biologice deţinute de terorişti. In prezent, ştirile privind contaminările cu antrax şi calificarea acestora de către autorităţile americane drept acte teroriste au provocat „o psihoză” a bioterorismului la nivel mondial.


Efectul armelor biologice moderne este cu mult mai devastator decât al celor mai puternici agenţi chimici, ceea ce face ca armele biologice să constituie instrumente ideale pentru terorişti.


Interesul teroriştilor pentru utilizarea de arme biologice a crescut mult, după producerea atentatului la metroul din Tokio, în 1995. Conform unor date prezentate de F.B.I., în 1997 au fost anchetate peste 100 de cazuri de terorism chimic, biologic, radiologic şi nuclear (de 3 ori mai multe decât în 1996); în 1999, aproape zilnic, F.B.I. a primit scrisori de ameninţare privind producerea unor atentate cu antrax, în timp ce, în perioada 1-16 octombrie 2001, au apărut cazuri reale de infectare cu antrax, iar numărul ameninţărilor bioteroriste era de 2.300 (marea majoritate a acestora s-au dovedit a fi farse). 


Având în vedere proliferarea mondială a armelor nucleare, biologice şi chimice, ca şi a substanţelor, cunoştinţelor şi tehnologiilor conexe, creşterea violenţei interetnice şi de natură religioasă, creşterea numărului de atentate anonime, precum şi apariţia unor grupări care, prin natura lor, sunt dificil de identificat (sectele apocaliptice, extremiştii de dreapta şi grupările extremiste islamice al căror obiectiv nu îl constituie negocierile cu guvernele sau ralierea opiniei publice la punctul lor de vedere, ci provocarea de pagube şi perturbări în viaţa unui popor sau lupta împotriva unui sistem pe care îl consideră odios), se poate afirma că riscul bioterorismului este în continuă creştere.


Există informaţii conform cărora numeroase grupări teroriste internaţionale tradiţionale, printre care Jihadul islamic palestinian, Hezbollah-ul, Grupul islamic armat algerian, Jihadul islamic egiptean, Hamas-ul, teroriştii ceceni, Partidul muncitorilor din Kurdistan (PKK), Khmerii Roşii şi Tigrii eliberării din Tamil Eelam (Sri Lanka) manifestă un nou sau reînnoit interes pentru armele biologice.

Pentru a-şi procura germeni de agenţi biologici sau o cantitate de agent biologic suficientă pentru realizarea unei operaţiuni, teroriştii pot recurge la diverse mijloace: furt dintr-o instituţie autorizată să deţină astfel de agenţi (institute de cercetare în domeniul armelor biologice, laboratoare universitare, institute de cercetare în domeniul sănătăţii publice, laboratoare de cercetare farmaceutică); achiziţionare de pe piaţa neagră; achiziţionare de la magazinele cu vânzare prin corespondenţă; obţinerea de la un guvern „prieten”, care desfăşoară programe de arme biologice; sau extragerea din surse naturale (bacteriile antraxului, ciumei, brucelozei, tularemiei şi virusul variolei pot fi izolate din surse naturale). Pentru terorişti, obţinerea de agenţi biologici din surse naturale constituie o modalitate dintre cele mai sigure.


1. Ameninţări sau de acte concretizate. Scurt istoric


Şi până în septembrie 2001, problema interesului pe care îl prezintă armele biologice pentru terorişti a fost îndelung dezbătută. Unii specialişti au susţinut că nu există dovezi concludente privind utilizarea de agenţi biologici în scopuri teroriste (cu excepţia unui anumit număr de ameninţări şi a câtorva operaţiuni de mică anvergură). Alţii, dimpotrivă, au arătat că în perioada 1970-1980, Brigăzile Roşii şi elemente extremiste palestiniene au depus eforturi deosebite pentru recrutarea de microbiologi, pentru achiziţionarea de material de experimentare bacteriologică şi au încercat asasinarea unor persoane, trimiţându-le scrisori infectate, printre altele, cu antrax. 


In funcţie de gravitatea lor, atentatele au fost clasificate după cum urmează:

a. Ameninţări cu utilizarea de arme biologice, fără existenţa de dovezi referitoare la posibilităţile reale: 

- în timpul războiului din Golf, într-un articol apărut în ziarul Al-Ahbar din Cairo se semnala faptul că Irakul poseda, în Europa, o reţea de agenţi secreţi gata să plaseze bombe chimice şi bacteriologice în capitalele europene (ţintele fuseseră deja stabilite: aeroporturi şi birouri ale liniilor aeriene, uzine, şcoli, trenuri, rafinării de petrol şi chiar spitale; rafinăria din Rotterdam ar fi constituit unul din principalele obiective); 

- o scrisoare anonimă din 25 ianuarie 1991, în care se ameninţa cu contaminarea cu agenţi biologici a rezervorului de apă al oraşului Kelowna, Columbia Britanică (se pare că motivul trimiterii acestei scrisori l-a constituit asocierea la războiul din Golf; deşi s-au făcut cercetări, autorul scrisorii nu a fost identificat);

- ameninţări primite din partea unui grup american de extremă dreapta (Minutemen) privind dispersarea în marile aeroporturi a unui virus obţinut de şeful grupării, Robert De Pugh (proprietarul unei fabrici de medicamente de uz veterinar – Biolab Corporation, Norbone, Missouri);

- în ianuarie 1984, ameninţarea infectării cu agentul febrei aftoase a şeptelului din Queensland, Australia, dacă nu sunt puse în aplicare unele reforme în cadrul închisorilor (ulterior, s-a dovedit că totul a fost o farsă pusă la cale de un deţinut).

b. Tentative eşuate de achiziţionare de arme biologice

- la 14 august 1989, media canadiană a dat publicităţii faptul că un farmacolog iranian a solicitat unui patolog veterinar din Canada două tulpini de Fusarium (o ciupercă a cărei ingerare provoacă, în 24 de ore, moartea oamenilor şi a animalelor). Cu un an în urmă, farmacologul iranian făcuse aceiaşi solicitare Biroului central pentru culturi de ciuperci din Olanda. Ambele cereri au fost refuzate.

- ca şi în cazul precedent, în iunie 1993, un ziar din Montreal cita o mărturie conform căreia un cercetător ştiinţific străin invitat în Canada a încercat să procure o ciupercă mortală;

- Vincent Cannistraro, fost şef al Serviciului de luptă antiteroristă din cadrul C.I.A., a făcut cunoscut faptul că există „mici celule clandestine organizate”, alcătuite din „oameni de ştiinţă extrem de bine pregătiţi”, care, sub pretextul salvării pământului de la distrugere, fac cercetări pentru obţinerea unui virus capabil să elimine omenirea, dar care să nu aibă efecte asupra animalelor. 

c. Posesie reală de arme biologice

- în 1984, în camera de baie a unui apartament din Paris, s-au descoperit flacoane care conţineau toxină botulinică;

- în 1983, în nord-estul SUA, F.B.I. a arestat doi fraţi, care reuşiseră să producă o uncie de ricin aproape pur;

- într-un alt caz (poate cazul de mai sus, descris diferit), soţia lui Douglas Baker a predat poliţiei americane 0,7 grame de ricin; Baker a fost prima persoană condamnată conform legii antiteroriste adoptate în 1989 (Biological Weapons Anti-Terrorism Act); în 1995, el a fost condamnat, împreună cu Leroy Wheeler, cel care a cultivat plantele de ricin utilizate pentru producerea toxinei.

d. Tentative eşuate de utilizare a armelor biologice

- un caz, dat publicităţii în 1982, priveşte arestarea, la Los Angeles, a unui bărbat care se pregătea să contamineze apa din rezervorul de alimentare a oraşului prin dispersarea unei toxine biologice;

- în ianuarie 1994, Frontul pentru Eliberarea Animalelor din Marea Britanie a primit numeroase plicuri care conţineau fragmente de seringi hipodermice suspectate de a fi fost infectate cu virusul SIDA.

e. Cazuri în care operaţiunea a reuşit 

- propagarea, în California, a parazitului mediteraneean al fructelor; s-a susţinut că primarul oraşului Los Angeles şi diverse ziare primiseră, în 1989, scrisori trimise de gruparea „Crescătorii de animale” în care gruprarea îşi asuma declanşarea infestării, în semn de protest faţă de practicile agricole californiene;

- în decembrie 1994, poliţia sud-africană a trimis foşti membri ai gherilei, seropozitivi, în bordeluri din Johannesburg, în scopul propagării virusului SIDA în rândul populaţiei de culoare; 

- au fost semnalate unele cazuri de asasinate politice şi de tentative de asasinate în care s-a folosit vârful unei umbrele, unsă în prealabil cu ricin.

2. Grupuri teroriste suspectate de a utiliza armele biologice

Identificarea grupurilor teroriste care ar putea folosi arme biologice se poate face în funcţie de mai multe criterii:

- o ideologie generală nedefinită şi indiferenţa la reacţia publică faţă de recursul la armele biologice. Conform acestui criteriu, sunt eliminate grupările naţionaliste (precum IRA şi ETA), presupunându-se că, de teama reacţiei publice faţă de violenţa mult prea mare a unor astfel de atentate sau faţă de consecinţele mortale ale folosirii armelor biologice, ele nu ar folosi armele biologice. 

Se consideră că ar putea recurge la folosirea armelor biologice grupări precum: Armata Roşie Japoneză (grupare ale cărei scopuri şi obiective au la bază idei vagi referitoare la revoluţia mondială); grupările rebele de stânga din Europa; grupările neonaziste din SUA şi Europa. 

- antecedente în desfăşurarea de operaţiuni de mare anvergură care au provocat numeroase victime. In această optică, sunt eliminate grupări precum Brigăzile Roşii din Italia, Celulele de combatanţi comunişti belgieni şi Celulele revoluţionare din fosta Germania Federală. 

După gradul de violenţă al activităţilor desfăşurate anterior, sunt menţionate grupări precum Armata Roşie Japoneză, unele grupări extremiste din India, fundamentaliştii şiiţi pro-iranieni (Hezbollah), extremiştii palestinieni (organizaţia Abu Nidal) şi numeroase grupări din cadrul mişcărilor islamice şi palestiniene.

- deţinerea de tehnologii sofisticate în materie de armament şi tactici militare; este menţionat Frontul popular pentru eliberarea Palestinei;

- predispoziţia spre risc.


Alţi factori care pot reprezenta indicii că un grup terorist pregăteşte un atentat cu arme biologice: recrutarea de noi membri cu pregătire ştiinţifică în domeniu; contacte cu laboratoare ştiinţifice; demersuri pentru cumpărarea sau furtul de agenţi biologici; cereri suspecte referitoare la agenţi patogeni periculoşi.

Nu trebuie uitat că, prin natura sa, terorismul exclude orice previziune cu privire la ţintă, la tactica sau armele care urmează să fie folosite de către un anumit grup; în plus, circumstanţele se pot schimba, astfel încât grupări cel mai puţin suspectate pot recurge la folosirea armelor biologice.

3. Măsuri defensive de prevenire, contracarare şi atenuare a terorismului biologic

In ciuda marilor dificultăţi pe care le ridică detectarea şi identificarea agenţilor biologici, specialiştii au elaborat o listă a măsurilor defensive care ar putea fi puse în practică pentru prevenirea sau, cel puţin, atenuarea efectelor unui atentat terorist săvârşit cu arme biologice. 

 

a. Strângerea de informaţii presupune iniţierea unor măsuri referitoare la:

- îmbunătăţirea mijloacelor de identificare şi supraveghere a grupărilor teroriste suspectate că ar putea folosi arme biologice;

- supravegherea permanentă a activităţilor de producere a armelor biologice desfăşurate în statele care sprijină terorismul;

- supravegherea cererilor de material microbiologic şi culturi, formulate de persoane care nu aparţin instituţiilor autorizate în acest sens;

- crearea unor baze de date referitoare la epidemiile care s-au produs până în prezent, pentru a se putea face rapid distincţia între epidemiile naturale şi cele declanşate intenţionat;

- actualizarea permanentă a planurilor de intervenţie în cazul producerii unui atentat.

b. Strategii prevăzute pentru împiedicarea achiziţionării de arme biologice:

- ameninţarea cu recurgerea la arme chimice, biologice sau nucleare adresată statului care sprijină un atentat bioterorist;

- sporirea controlului distribuirii microorganismelor periculoase (de exemplu, prin elaborarea de norme uniforme stricte care să reglementeze manipularea, conservarea, bioizolarea şi distribuirea organismelor patogene de către universităţi şi institute de cercetare);

- îmbunătăţirea sistemului de securitate al instalaţiilor de conservare a agenţilor biologici, îndeosebi al celor care conservă virusul variolei (s-a susţinut că sunt necesare dispozitive de securitate comparabile cu cele ale focoaselor nucleare, care să declanşeze automat un proces de dezinfecţie în momentul atingerii culturilor de agenţi biologici plasate sub supraveghere, de către un instrus);

- crearea unor grupe speciale, formate din vameşi şi poliţişti specializaţi în recunoaşterea agenţilor biologici periculoşi, a semnalelor unei producţii clandestine de arme biologice, în depistarea furturilor de piese din echipamente speciale, a introducerii ilegale de instalaţii de conservare a organismelor patogene. 

c. Măsuri de protecţie pasivă:

- obţinerea unor noi tehnici de detectare;

- crearea de dispozitive eficiente pentru evacuarea populaţiei în caz de nevoie;

- obţinerea, producerea şi crearea stocurilor de vaccinuri, anatoxine, anticorpi şi antibiotice; 

- utilizarea de ambalaje mai sigure pentru alimente şi pentru produsele farmaceutice;

- informarea şi prevenirea populaţiei asupra conţinutului acestor ameninţări, precum şi asupra mijloacelor de protecţie corespunzătoare;

- incorporarea în sistemele de ventilaţie ale marilor clădiri a distribuitorilor de aerosoli dezinfectanţi;

- studierea, producerea şi distribuirea unor accesorii perfecţionate destinate protecţiei individuale;

- limitarea accesului la sistemele de încălzire şi de ventilaţie şi, suplimentar, efectuarea, cu regularitate, de analize microbiologice;

- instalarea în clădiri a unor sisteme eficiente de filtrare, similare celor folosite în sălile de operaţii şi în anumite centre de informatică;

- măsuri de protecţie a vehiculelor, vapoarelor şi avioanelor: dotarea cu echipamente de filtrare a aerului, de menţinere a presiunii pozitive în compartimente sau camere, izolarea uşilor şi a ferestrelor. 

d. Măsuri de protecţie activă (obţinerea unor mijloace de apărare activă):

- laseri cu ultraviolete performanţi; 

- rachete de distrugere a norilor de aerosoli; 

- nori de aerosoli saturaţi cu agenţi de spălare; 

- nori formaţi din particule dezinfectante.

e. Măsuri de atenuare după producerea unui atentat:

- studierea şi obţinerea de noi metode eficiente de decontaminare; 

- exerciţii de simulare executate la posturile de comandă şi pe teren, pentru a se putea elabora planuri realiste de redresare;

- îmbunătăţirea planificării intervenţiilor de urgenţă ce urmează a fi puse în practică după producerea unui atentat (stabilirea autorităţii centrale însărcinate cu difuzarea avertismentelor şi a informaţiilor privind măsurile profilactice şi terapeutice corespunzătoare; elaborarea, de către reprezentanţi ai forţelor armate, ai serviciilor secrete şi ai autorităţilor medicale, a unui plan comun de acţiune; înfiinţarea unei comisii de supraveghere interinstituţională care să stabilească priorităţile în cercetare). 

